О Б Р А З Л О Ж Е Њ Е

Правни основ за доношење Одлуке о Управи Градске општине Медијана (у даљем тексту: Одлука) садржан је у одредбама члана 59. став 1. Закона о локалној самоуправи (''Сл.гласник РС", бр. 129/2007 и бр. 83/2014 - др. закон) и члана 88, став 1, тачка 1 Статута Града Ниша ("Службени лист Града Ниша'' бр. 88/2008 и 143/2016) и члана 30, став 1 тачке 1 Статута Градске општине Медијана – пречишћен текст, (''Службени лист Града Ниша'', број 58/2017), којима је утврђено да Скупштина Градске општине Медијана доноси акт о уређењу Управе градске општине.

Разлог за доношење ове Одлуке, садржан је у неопходности успостављања система у обављању послова из делокруга Управе, који би омогућио већи степен контроле и одговорности, као и ефикасније и економичније обављање послова.

Ова одлука је концепирана кроз 11 поглавља:

Основним одредбама је прописано да се Управа Градске општине Медијана образује као јединствен орган Градске општине Медијана за вршење управних послова у оквиру права и дужности Градске општине, послова који се односе на остваривање права, обавеза и интереса грађана и правних лица и одређених стручних послова за потребе Скупштине Градске општине, Председника градске општине и Већа Градске општине.

Управу Градске општине чине унутрашње организационе јединице и Кабинет председника градске општине.

Дефинисано је да је Управа градске општине самостална у вршењу својих послова које обавља на основу и у оквиру Устава, закона, Статута града, Статута градске општине и других прописа.

Управа градске општине поступа према правилима струке, непристрасно и политички неутрално и дужна је да сваком омогуће једнаку правну заштиту, да странкама омогуће брзо и делотворно остваривање њихових права и обавеза и правних интереса, да поштује личност и достојанство странке да омогућава ефикасно остваривање права и интереса грађана и функционисање органа Градске општине.

Утврђена је надлежност Управе градске општине да: припрема нацрте прописа и других аката које доноси скупштина градске општине и Веће градске општине; извршава одлуке и друге акте скупштине градске општине, Већа градске општине и председника градске општине; решава у управном поступку у првом степену о правима и дужностима грађана, предузећа, установа и других организација у управним стварима из надлежности градске општине; обавља послове управног надзора над извршавањем прописа и других општих аката скупштине градске општине; извршава законе и друге прописе града чије је извршавање поверено градској општини; обавља стручне и друге послове које утврди скупштина градске општине, веће градске општине и председник градске општине.

Одлуком је прописано која општа акта може да доноси Управа градске општине и да су то: правилници, наредбе и упутства; да се Правилником разрађују поједине одредбе прописа градске општине или уређују одређена права службеника из радних односа, да се Наредбом ради извршавања појединих одредаба закона и градских прописа наређује или забрањује поступање у одређеној ситуацији која има општи значај, као и да се Упутством ближе прописује начин рада и вршења одређених послова у складу са прописима градске општине и Града Ниша.

Средства за рад Управе градске општне обезбеђују се у буџету Градске општине.

Одлуком је предвиђено да се у оквиру Управе Градске општине образују унутрашње организационе јединице – одсеци за вршење сродних послова и Кабинет председника градске општине као посебна организациона јединица.

У оквиру одсека, ради обједињавања истих или сродних послова који су међусобно повезани, успешнијег извршавања послова из утврђеног делокруга рада одсека, пуне запослености и одговорности запослених у њима може се образовати група.

Одлуком је уређено да радом Управе градске општине руководи начелник који се поставља на радно место службеника на положају, кога поставља Веће Градске општине на пет година, на основу јавног огласа.

Одлуком је уређено да се у оквиру Управе градске општине образују одсеци.

Прописано је да Одсек може да има једну или више јединица у саставу, а јединица у саставу се образује за обављање послова, који по својој природи или обиму захтевају већу самосталност. Јединица у саставу послује под називом: група.

Одлука прописује да се у оквиру Управе градске општине образује посебна организациона јединица – Кабинет председника градске општине. Кабинет председника градске општине образује се за обављање саветодавних, организационих и других послова који су значајни за рад председника градске општине.

Правилником о организацији и систематизацији радних места, који усваја Веће градске општине, уређује се организација и систематизација радних места у Управи градске општине. Организација и систематизација радних места у Управи градске општине заснива се на Кадровском плану.

Одлуком се предлаже оснивање 4 одсека.

Предлажу се следећи одсеци:

Одсек за финансије који се образује за област планирања буџета, интерне контроле наменског коришћења буџетских средстава, послова трезора, финансијско - материјалних послова органа градске општине.

Одсек за послове развоја и односе са јавношћу се образује за вршење послова унапређивања општег оквира за привређивање на територији градске општине, предлагање, координирање и спровођење пројеката привредног развоја и целокупну област односа са јавношћу везану за рад и активности Градске општине.

**Одсек за правне и заједничке послове**, образује се за обављање правних послова обраде најсложенијих правних питања; правне послове израде нацрта нормативних аката везаних за организацију и рад органа Градске општине, спровођења прописа и општих аката Града и Градске општине из области имовинско - правне регулативе, послова канцеларијског пословања, пријема, отпремања и доставе поште, писарнице и архиве; послова инсталације и одржавања информационо - комуникационог система Градске општине; послова превоза моторним возилима, чувања и одржавања објекта.

**Одсек за комуналне послове** образује се за праћење прописа који регулишу област комуналних делатности, обављање послова из области заузећа јавних површина; вршење надзора над коришћењем пословног простора у складу са Одлуком Града; обављање комуналних и инспекцијских послова, одржавање комуналног реда у градској општини и спровођење прописа којима се уређује комунални ред.

Као посебна организациона јединица у Упави градске општине образује се Кабинет председника градске општине за обављање организационих послова везаних за остваривање надлежности и овлашћења председника градске општине и заменика председника градске општине.

У оквиру поглавља Сукоб надлежности, решавање по жалби, изузеће Одлуком су уређена питања која се односе на начин и поступак решавања сукоба надлежности, решавање по жалби и изузеће начелника, односно службеног лица у Управи градске општине.

Једна од битних новина Одлуке је Кадровски план. Кадровски план је акт који приказује број запослених у Градској управи према радним местима и звањима, број запослених са радним односом на неодређено време који су потребни у години за коју се доноси Кадровски план, број приправника чији се пријем планира и број запослених чији се пријем у радни однос на одређено време планира због повећања обима посла.

Одлука прописује да се организација и систематизација радних места у Управи градске општине одређује Правилником о организацији и систематизацији радних места, којим се утврђују описи радних места, звања у којима су радна места разврстана, потребан број извршилаца за свако радно место, врста и степен образовања, радно искуство и други услови за рад на сваком радном месту.

Одлуком је предвиђена категорија стручног усавршавања, које је право и дужност службеника да стиче знања и вештине, односно способности за извршавање послова радног места у складу са потребама послодавца.

Уређено је да запослени у Управи градске општине за свој рад одговарају дисциплински и материјално.

Одлука, у складу са новим Законом предвиђа Жалбену комисију, као колегијални орган, која одлучује о жалбама запослених на решења којим се одлучује о њиховим правима и дужностима, као и о жалбама учесника интерног и јавног конкурса.

Одлука предвиђа послове управљања људским ресурсима који се односе на: стручне послове у поступку запошљавања и избора кандидата, припрему предлога Кадровског плана, организацију стручног усавршавања службеника, процену ефеката спроведених обука, анализу потреба за обуком и додатним образовањем сваког службеника, припрему предлога годишњег Програма стручног усавршавања службеника и предлога финансијског плана за извршавање годишњег Програма стручног усавршавања, анализу резултата и праћење ефеката оцењивања службеника, вођење кадровске евиденције и остале послове од значаја за каријерни развој службеника.

Одлуком је уређен однос Управе градске општине према Скупштини градске општине, Председнику градске општине и Већу градске општине.

Прописано је да Управа градске општине припрема нацрте прописа и других аката које доноси Скупштина градске општине, председник градске општине и Веће градске општине и извршава одлуке и друге акте ових органа, да Управа градске општине једном годишње доставља Скупштини, председнику и Већу градске општине извештај о раду на извршавању послова из надлежности градске општине, као и поверених послова.

Одлуком је такође пропиано да су организационе јединице дужне да разматрају представке, притужбе, петиције и предлоге грађана, да поступају по њима и о томе обавештавају грађане, да на поднету притужбу одговоре у року од 30 дана од пријема притужбе, осим ако посебним прописима није другачије одређено.

Одлуком је апострофиран однос према Градској управи града Ниша у том смислу да Управа градске општине и Градска управа сарађују на остваривању послова Града и градске општине утврђене Статутом града, као и обавеза Градске управе да разматра иницијативе, мишљења и предлоге Управе градске општине.

Управа градске општине остварује сарадњу и са управама градских општина Града Ниша по питањима од заједничког интереса.

Одлуком је прописана обавеза Управе градске општине да обезбеђује јавност рада и то давањем информација средствима јавног информисања, издавањем службених информација и одржавањем конференција за штампу, организовањем дежурних служби за представке и сугестије грађана.

Прописи о канцеларијском пословању органа државне управе примењују се и на пословање Управе градске општине.

Одлуком су уређене прелазне и завршне одредбе којима је регулисано питање ступања на снагу и почетка примене ове Одлуке, као и питања која се тичу усвајања Правилника о организацији и систематизацији радних места.

За спровођење ове Одлуке, није потребно обезбеђивање додатних финансијски средстава, у буџету Градске општине.

Разматрање и доношење ове одлуке предлаже се у складу са потребама да се у што краћем року обезбеде предуслови за спровођење Закона о запосленима у аутономним покрајинама и јединицама локалне самоуправе и подзаконских прописа донетих на основу овог Закона.

**ВЕЋЕ ГРАДСКЕ ОПШТИНЕ МЕДИЈАНА**

**ПРЕДСЕДНИК**

**Небојша Коцић**